নিজস্ব প্রতিবেদন : নিয়ন্ত্রণে এসেছে বাগরি মার্কেটের আগুন। তবে এখনও আগুন রয়েছে কিনা, তা খতিয়ে দেখছে দমকল। এদিন সকালেও ফায়ার পকেটের খোঁজে তল্লাশি চালাচ্ছিল দমকল। সেইসময়ই ঘটল দুর্ঘটনা। মই থেকে পড়ে জখম হলেন এক দমকল কর্মী। ওই দমকল কর্মীর নাম অনিমেষ বিশ্বাস। জানা গিয়েছে, তিনি বাগরি মার্কেটের দোতলায় কাজ করছিলেন। কাজ করতে করতেই মই থেকে নীচে পড়ে যান অনিমেষ বিশ্বাস। আহত হন তিনি। তাঁর হাতে, পায়ে, বুকেও চোট লাগে। সঙ্গে সঙ্গেই তাঁকে মেডিক্যাল কলেজ হাসপাতালে নিয়ে যাওয়া হয়। শনিবার রাত ২টো নাগাদ আগুন লাগে বড়বাজারের ক্যানিং স্ট্রিটের বাগরি মার্কেটে। একের পর এক তলে ছড়িয়ে পড়ে আগুন। ঘিঞ্জি এলাকায় আগুন নেভাতে গিয়ে নাভিশ্বাস ওঠে দমকলের। ৩ দিন ধরে জ্বলতে থাকে বাগরি মার্কেট। শেষ পর্যন্ত সাড়ে তিন দিন পর বুধবার দুপুরে আগুন নিভেছে বলে দাবি করে দমকল ও পুলিস। বুধবার দুপুরে দমকল ও পুলিসের তরফে আলাদা আলাদাভাবে জানানো হয়, বাগরি মার্কেটের আগুন নিভেছে। তবে তখনও ভবনের ভিতরে বহু জায়গায় বেরোতে দেখা গিয়েছে ধোঁয়া। এরপর বুধবার রাতেই সিল করে দেওয়া হয় বাগরির সব গেট। প্রতিটি গেটের উপর বসানো হয়েছে সিসিটিভি ক্যামেরা। মার্কেটের ভিতরে যাতে কেউ  ঢুকতে না পারে, সেজন্য কড়া নজরদারির ব্যবস্থা করা হয়েছে। পাশাপাশি, অগ্নিকাণ্ডের তদন্তে নমুনা সংগ্রহ করতে এদিন বাগরি মার্কেটে যায় ফরেন্সকি দল।